‘Uitfasering van Afrikaans is menseregtevergryp’Graffiti op ‘n muur by die Universiteit van Pretoria. Foto: Twitter via @_Dakie Volgens adv. Anton Alberts, die VF Plus se parlementêre woordvoerder oor hoër onderwys, maak dit ŉ bespotting van die onderhandelde ooreenkoms wat voor die 1994-verkiesing bereik is. “Die bestuur van beide universiteite se argumente oor die internasionale mededingendheid van Engels en aanpassing by die demografie, is vals en politieke gedienstigheid is die groot dryfveer agter die besluit, nieteenstaande ontkennings hieroor”. Alberts het gesê die US bevind hom demografies “in ‘n dominante Afrikaanse omgewing”, sowel as die UP, waar Afrikaans die tweede grootste taal in die Tshwane Metro-gebied is naas Sepedi. “Die uitfasering van Afrikaans is ‘n menseregteverkragting van alles Afrikaans in Suid-Afrika. Die VF Plus sal stappe by die universiteite en in die parlement hieroor doen.” Die Afrikaanse Taalraad het intussen gesê hy is teleurgesteld oor die US-raad se besluit om die konseptaalbeleid te aanvaar en ook oor die manier waarop die US die beleid met hul persverklaring regverdig. “Hoewel die indruk geskep word dat die beleid op meertaligheid geskoei is, is dit moeilik om te sien hoe dit in die praktyk tot ware meertaligheid sal lei. Die nuwe taalbeleid voldoen, gemeet aan beste praktyk, nie eens aan die mees basiese voorvereistes vir die volhoubare bestuur van meertaligheid nie,” het dr. Conrad Steenkamp, hoof van die Afrikaanse Taalraad, gesê. Die Afrikanerbond het intussen ook gesê hy het met teleurstelling verneem van die besluite oor taal by twee voormalig Afrikaanse universiteite. “Ons teleurstelling is nie dat Afrikaans sy status verloor nie, dit was te wagte in die najaag van transformasie. Ons teleurstelling is eerder in die mense wat met uiterste naïwiteit en oordadige politieke korrektheid met soveel oorgawe deel is van die besluite wat geneem is,” het Jan Bosman, hoofsekretaris van die Afrikanerbond, gesê. “Dat Afrikaans die rug toegekeer is by tersiêre instellings is, is na ons mening die laaste stuiptrekkings van die ideale wat soveel mense gekoester het oor nasiebou na 1994. Die najaag van ongedefinieerde en ongekwalifiseerde transformasieteikens het in die laaste paar jaar daarop gedui dat gemeenskappe en kosbare erfenisse, waaronder taal, die ongelukkige slagoffer sou word.”